Након напада на Совјетски Савез, 22. јуна окупатор и Специјална полиција су отпочели са хапшењем и прогоном свих људи који су још пре рата били регистровани као комунисти или њихови симпатизери, због чега су Јурица Рибар, његов отац Иван и брат Лола тада морали да пређу у илегалност. Лола се тада склонио у кућу Владислава Рибникара, која се налазила у близини, док се Јурица склонио у кућу његове девојке Иванке Ћуковић у такође оближњој Румунској улици (данас Ужичка улица). Овде је остао неколико ноћи, а како је и ова кућа била несигурна, Јара Рибникар му је под лажним именом изнајмила собу код мајке покојног новинара "Политике" Александра Видаковића, у такође оближњој Маглајској улици, где је остао све до одласка у партизане.